REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/243-15

29. maj 2015. godine

B e o g r a d

ZAPISNIK

SA 50. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 29. MAJA 2015. GODINE

Sednica je počela u 11,10 časova.

 Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović, Aleksandar Marković, Olgica Batić, Milisav Petronijević, Đorđe Milićević, Saša Maksimović, Veroljub Matić, Obrad Isailović, Darko Laketić i Dragana Barišić.

Sednici su prisustvovali zamenici odsutnih članova Odbora: Mira Petrović, zamenik Milana Krkobabića i Katarina Šušnjar, zamenik Dušice Stojković.

Sednici su prisustvovali i dr Miloje Obradović, predsednik Komisije za zaštitu konkurencije i Dragan Penezić, sekretar Komisije.

Sednici nisu prisustvovali članovi Odbora: Katarina Rakić, Milan Krkobabić, Snežana Malović, Borislav Stefanović, Ljubiša Stojmirović i Dušica Stojković.

Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika sa 49. sednice Odbora -

1. Razmatranje zahteva Komisije za zaštitu konkurencije za davanje saglasnosti za zasnivanje radnog odnosa sa novim licima (21 broj 112-1192/15 od 30. aprila 2015. godine);
2. Razmatranje obaveštenja generalnog sekretara o izricanju mere održavanja reda na Osmoj sednici Prvog redovnog zasedanja Narodne skupštine u 2015. godini (03 broj 120-1418/15 od 21. maja 2015. godine);
3. Usmeravanje sredstava iz Fonda solidarnosti Narodne skupštine;
4. Razno.

Pre prelaska na razmatranje prve tačke dnevnog reda Odbor je jednoglasno, bez primedaba, usvojio zapisnik sa 49. sednice Odbora.

 **Prva tačka dnevnog reda**: Razmatranje zahteva Komisije za zaštitu konkurencije za davanje saglasnosti za zasnivanje radnog odnosa sa novim licima (21 broj 112-1192/15 od 30. aprila 2015. godine)

Dr Miloje Obradović, predsednik Komisije za zaštitu konkurencije, obrazložio je prisutnim članovima i zamenicima članova Odbora, zahtev koji je podnet u skladu sa članom 6. stav 3. Zakona o izmenama i dopunama Zakona o budžetskom sistemu („Službeni glasnik RS“, broj 108/2013) i Odlukom Odbora o postupku za pribavljanje saglasnosti za zasnivanje radnog odnosa sa novim licima i dodatno radno angažovanje u službama Narodne skupštine i nezavisnih državnih organa i organizacija, 21 Broj: 112-2043/14, od 20. juna 2014. godine, kojim je zatražena saglasnost za zasnivanje radnog odnosa na neodređeno vreme putem objavljivanja javnog konkursa sa deset novih lica u Stručnoj službi Komisije, na izvršilačkim radnim mestima. Kako je istakao, Pravilnikom o unutrašnjoj organizaciji i sistematizaciji poslova u Komisiji za zaštitu konkurencije i Pravilnikom o izmenama i dopunama Pravilnika o unutrašnjoj organizaciji i sistematizaciji poslova, sistematizovano je ukupno 54 izvršioca, od čega je 32 popunjeno, s tim da se jedno lice nalazi na porodiljskom odsustvu, jedno lice je izabrano u Savet Komisije, a dvoje lica do kraja 2015. godine stiče uslov za odlazak u starosnu penziju. Takođe, nema zaposlenih na određeno vreme, niti zaposlenih po nekom drugom osnovu, te je potreba za angažovanjem novih lica usledila iz navedenih razloga i u cilju nesmetanog obavljanja poslova iz nadležnosti Komisije. Predsednik Komisije je pojasnio i da su finansijskim planom Komisije za 2015. godinu, na koji je saglasnost dala Vlada Republike Srbije, planirana sredstva za zapošljavanje navedenih lica. Posebno je istakao da se Komisija ne finansira iz budžeta Republike Srbije i da redovno deo ostvarenog suficita uplaćuje u budžet Republike Srbije. Tako je u februaru mesecu 2015. godine u budžet Republike Srbije Komisija uplatila iznos od 120.000.000,00 dinara. Takođe, kako je naveo, Komisija je regulisala i pitanje zakupa prostorija koje koristi za svoj rad, te će u buduće, na godišnjem novou, u te svrhe ostvarivati uštedu u iznosu od 6.000.000,00 dinara.

Diskusije nije bilo.

Na predlog predsednika, Odbor je jednoglasno prihvatio zahtev i doneo zaključak o davanju saglasnosti Komisiji za zaštitu konkurencije za zasnivanje radnog odnosa sa deset novih lica na neodređeno vreme, putem objavljivanja javnog konkursa.

**Druga tačka dnevnog reda**: Razmatranje obaveštenja generalnog sekretara o izricanju mere održavanja reda na Osmoj sednici Prvog redovnog zasedanja Narodne skupštine u 2015. godini (03 broj 120-1418/15 od 21. maja 2015. godine)

Predsednik Odbora, upoznao je članove i zamenike članova Odbora, sa sadržinom obaveštenja generalnog sekretara Narodne skupštine o izrečenoj meri održavanja reda na Osmoj sednici Prvog redovnog zasedanja Narodne skupštine u 2015. godini, održanoj 20. maja 2015. godine, narodnom poslaniku Aleksandru Martinoviću - jedna opomena. Uz obaveštenje je dostavljen i izvod iz stenografskih beležaka sa navedene sednice. Kako je dalje istakao, u skladu sa članom 115. Poslovnika, Odbor donesi odluku o novčanoj kazni, na osnovu izrečene mere zbog povrede reda na sednici Narodne skupštine i to u visini od 10% osnovne plate narodnog poslanika, kako je to predviđeno članom 114. stav 1. Poslovnika Narodne skupštine. Prema izveštaju nadležnog Odeljenja, 10% osnovne plate narodnog poslanika iznosi 6.829,78 dinara.

Diskusije nije bilo.

Na predlog predsednika, Odbor je većinom glasova doneo odluku o novčanom kažnjavanju narodnog poslanika Aleksandra Martinovića, u visini od 10% osnovne plate narodnog poslanika, što iznosi 6.829,78 dinara.

**Treća tačka dnevnog reda**: Usmeravanje sredstava iz Fonda solidarnosti Narodne skupštine

Predsednik Odbora je istakao da je Odboru u prethodnom periodu upućen veliki broj molbi za pružanje pomoći. S tim u vezi, a imajući u vidu i činjenicu da je iznos koji je trenutno na raspolaganju na računu Fonda solidarnosti 129.765,76 dinara, predložio je da se navedena sredstva uplate Budžetskom fondu za lečenje oboljenja, stanja ili povreda koje se ne mogu uspešno lečiti u Republici Srbiji, kao što je to učinjeno na 33. sednici Odbora održanoj 1. decembra 2014. godine, kada je na račun navedenog fonda uplaćen iznos od 298.796,00 dinara.

Nije bilo diskusije.

Na predlog predsednika, Odbor je većinom glasova doneo Odluku o usmeravanju novčanih sredstava iz Fonda solidarnosti Narodne skupštine u iznosu od 129.765,76 dinara, u korist Budžetskog fonda za lečenje oboljenja, stanja ili povreda koje se ne mogu uspešno lečiti u Republici Srbiji.

**Četvrta tačka dnevnog reda:** Razno

Povodom ove tačke dnevnog reda nije bilo predloga ni diskusije.

Sednica je završena u 11,25 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić Zoran Babić